*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*220. számú előterjesztés*

Bátaszék Város Önkormányzat Képviselő-testületének 2024. december 11-én

16 órakor megtartandó ülésére

A Bátaszékért Marketing Nkft. 2025. évi üzleti tervének elfogadása és a Nkft.-vel fennálló szerződések felülvizsgálata

|  |
| --- |
| **Előterjesztő:** Ócsai Krisztina ügyvezető  **Készítette:** Ócsai Krisztina ügyvezető  Takaróné dr. Mihó Beatrix mb.hatósági irodavezető  **Törvényességi ellenőrzést végezte:** Dr. Firle-Paksi Anna aljegyző  **Tárgyalja:**  Közművelődési, Oktatási, Ifjúsági és Sport Bizottság 2024.12.09.  Pénzügyi és Gazdasági Bizottság 2024.12.10.  Felügyelő Bizottság |

**Tisztelt Képviselő-testület!**

A Bátaszékért Marketing Nonprofit Korlátolt Felelősségű Társaságot (Bátaszékért Marketing NKft.) Bátaszék Város Önkormányzata alapította 2016-ban azzal a céllal, hogy a város közművelődéssel, kulturális tevékenységgel és marketinggel kapcsolatos feladatait ellássa. A társaság székhelye a Bátaszék, Szent István tér 7. szám, amelyik egyben a városi Petőfi Sándor Művelődési Ház helyszíne. Többfunkciós közművelődési intézmény, hiszen a művelődési ház és a helyi tájház fenntartásán kívül médiaszolgáltatási, sajtótermék-kiadási, turisztikai információ-szolgáltató és kereskedelmi feladatokat is ellát. Ennek a státusznak megfelelően kell ellátni működését, igyekezve a legmagasabb szintű szakmai hozzáértés mellett.

Megvizsgálva Bátaszék Város Közművelődési rendeletét, valamint alapító okiratát, illetőleg a BMNKft-nek a várossal kötött Közművelődési megállapodást, mind tartalmaz olyan hiányosságot, amelyet a 2025-ös évben mindenképpen helyére kell tenni, annál is inkább, mivel jövőre változik a közművelődési törvény, amely törvényi előírásoknak meg kell felelni a Bátaszékért MNKft-nek is. A 2025-ös üzleti terv pénzügyi táblázata tartalmazza azon tételt, amely szükségesek ahhoz, hogy jogi és szakmai szempontoknak megfelelően készüljenek el ezek az okiratok.

2024. év végén módosul a Marketing Kft. Felügyelő Bizottságának létszáma, 5 főről 3 főre csökken. Illetőleg honoráriumot is kapnak, amelynek összege: elnök 20.000.-/hó, tagok: 10.000.-/fő. Ennek a költsége is szerepel már a 2025-ös költségvetésünkben.

**Infrastrukturális fejlesztési tervek**

A Petőfi Sándor Művelődési Házat 1984-ben alakították át abba a formába, amelyben a mai napig működik. Az általános státuszával kapcsolatosan azt kell mondani, hogy ebben az állapotában a mai követelményeknek nem tud optimálisan megfelelni, mert a terei kicsik, elavultak technikai szempontból, tehát mindenképpen szükség lenne a bővítésre, illetve az infrastruktúra fejlesztésére, amiben évek óta nincs változás.

Jó hír, hogy a közművelődésre szolgáló épület hátsó fele (un. zöld teremtől) teljes felújítása megvalósulni látszik, belátható időn belül realizálódik, mivel az Idősek Nappali Intézménye számára 27 millió forintos felújtás történik meg 2025. márciusáig, amellyel újabb közösségi tereket lehet majd funkcióval ellátni, amikor majd újra birtokba veheti azt a részt a közművelődési intézmény.

Addig azonban problémát fog okozni a következő évben, a fent említett ok miatt, hogy a használható terek leszűkülnek. Tehát csak a nagytermet lehet majd használni közösségi alkalmakra.

A Bátaszéki Tájházat eddig is gyakran használtuk különböző foglalkozásokra, valamint események lebonyolításához (disznóvágás, farsangi fánksütés, húsvéti locsolkodás stb.), azonban most igény merült fel (kényszerhelyzetből), hogy pl. a kiscsoportos angolórai foglalkozásoknak ott adjunk helyet. A tájház közösségi helységét kell nagyobb mértékben - a korábbi időszakhoz képest – kihasználni. Ezt megvizsgálva láttuk, hogy a 2017-es határozat óta nem emelkedtek a terembérleti díjak, így nem csak a tájház vonatkozásában, hanem a művelődési házban is időszerű volna egy magasabb bérleti díjat megállapítani. Erre azonban csak úgy van lehetőség, ha testülettől jóváhagyást kapunk. Így plusz bevételt is tudunk produkálni, amellett, hogy a tájház látogatóinak számát ilyen formán is növelni lehessen, amely minden szempontból fontos feladata a BMNKft-nek.

A jövő évben a Bátaszéki Tájházra, illetve a Turisztikai Információs Pont épületeinek állagmegóvására előreláthatólag nem kell nagyobb összeget fordítanunk, azonban a Petőfi Sándor Művelődési Ház tetőszerkezete rendkívül rossz állapotba került. Az elmúlt években semmilyen javítás és állagmegóvás nem történt, ami azt jelenti, hogy a cserepek töröttek, valamint mozgatáskor szétporlik, a tetőlécek és gerendák számos helyen, a folyamatos beázások miatt teljesen elkorhadtak. Az ereszcsatorna is cserére szorul. Szigetelés nincs és ugyan 2024. decemberében a csatornákat kitisztíttattuk, és néhány cserepet kicseréltettünk, de ez csak tűzoltásnak bizonyult. Az üzleti tervben mindenképpen szükséges szerepeltetni, hogy a törött kúp-, illetve tetőcserepeket, valamint az ereszcsatornákat ki kell cserélni. Azonban nyomatékosítani szeretném, hogy a tetőcsere időszerű volna, ennek pénzügyi feltételei viszont nem adottak a 2025-ös évre.

A mindig visszatérő színházi székek amortizációja és újak vásárlására való szándék 2025-ös évben is kitűzendő és megvalósításra váró feladat. Az üzleti terv pénzügyi táblázatában ezek a szándékok benne vannak. 3.000.000.- forintot szánunk költségvetésünkből erre a célra, de keressük az esetleges pályázati forrást, valamint támogatói szándékot, hogy végre valóban sikerüljön megvásárolni 200db színházi széket.

**Bérfejlesztés**

Az ügyvezető feladatellátása csak úgy tud jól és hatékonyan megvalósulni, ha a megfelelő munkatársakkal dolgozhat együtt, ezért szükség van egy fő (napi 8 órában) művelődésszervezőre, egy főre médiaszerkesztőre, aki a marketingtevékenység ellátását is biztosítja, és egyben az ügyvezetői feladatokat is ellátja, illetőleg egy fő (napi 8 órában) irodavezetőre az adminisztrációs feladatok elvégzéséhez, egy főre (napi 8 órában), aki a Turisztikai Információs Pont adta feladatok mellett kreatív munkatársként tud jelen lenni, valamint egy főre (napi 8 órában) az épületgondnoki munka ellátásához. De szükség lehet eseti megbízási szerződéssel még kommunikációs munkatársra is.

A hangtechnikus, a grafikus, a rendszergazda, valamint a megbízható és pontos könyvelő és a könyvvizsgáló a jól működés alapfeltétele. Ezeket a feladatokat vállalkozókkal kell elvégeztetni, ahogyan ezt eddig is tettük, az ő bérük is mutatkozik a pénzügyi táblázatban. Munkájuk elengedhetetlen.

Bérfejlesztésre a törvényi előírásoknak megfelelően van mód, így a 7%-os béremelés mindenképpen tervezett. Cafetéria 2018 óta nem változott, ennek az összege évi 100.000.-Ft/fő, amit 2025-ben is megkaphatnak majd a dolgozók. A dolgozók számára ez is segítség, illetve a munkájuk elismerése érdekében az év végi egyszeri jutalmat is be kellene tervezni. Természetesen amennyiben év végén a számok ezt lehetővé teszik.

**Közművelődési és kulturális tevékenységek szándékáról**

A városi programok, mint ünnepek köré szervezett események, illetőleg színházi előadások, kiállítások, gyermekeknek és időseknek célzottan szervezett programok, havi rendszerességgel megrendezésre kerülő események, mind olyan megvalósítandó feladatok, amelyeknek a 2025-ös évben is létjogosultságuk van. A város két legnagyobb eseménye a Bátaszéki Bornapok és a Királyi Gasztronómiai Est véleményem szerint olyan turisztikailag fontos programok, amellyel Bátaszék Város jó hírnevét öregbíteni kell.

Az üzleti tervhez csatolt városi programjaink megnevezése és a hozzájuk rendelt pénzösszegek mind igen körültekintően, előzetes árajánlatok bekérésével, információgyűjtéssel kerültek végül a táblázatokba. Ezen programokat nézve a 2025-ös év sem lesz nyugalmas. Igyekeztünk minden korosztály számára színes és változatos programokat kínálni. A VIII. Bátaszéki Bornapok egy igazán színvonalas eseményt ígér, valamint a Királyi Gasztronómiai Est is olyan színfoltja lesz a 2025-ös évünknek, amely valóban emlékezetessé tudja majd tenni várossá avatásunk 30. évfordulójának évét. Ennek a jubileumi évnek saját logót tervezünk és igyekszünk minden rendezvényünkön valamilyen formában megjelentetni ezt az eseményt. Három fő programot tervezünk megvalósítani az ünnepi évhez kapcsolódóan. Az egyik a gyereknaphoz kötődik, ami egyben annak is jubilálása, hogy 10 éve született meg az a döntés, hogy a bátaszéki újszülötteket az önkormányzat anyagi támogatásban részesíti. A másik program kifejezetten a várossá avatás napjához kapcsolódik. Tervezünk egy 30 képből álló kiállítást kamarakoncerttel a piactéri Zugban. A szándék, hogy egybekötjük ezt az eseményt a Múzeumok éjszakájával, mivel a két esemény dátuma igen közeli. Illetve a VIII. Bátaszéki Bornapok egyik eleme is a 30 éves jubileumi ünnepet jelzi majd.

A 2025-ös munkatervünkben részletesen leírjuk, hónapokra bontva a feladatainkat, amelyeket nem lesz könnyű végrehajtani, de azon leszünk, hogy azokat maradéktalanul végrehajtsuk. A város rendezvények feladataira 8.920.000.- forint áll rendelkezésre. A Bátaszéki Bornapokra pedig a tervek szerint 42.500.000.- forintba fog kerülni.

Még 2015-ben készült egy Ifjúsági koncepció, amelyet érdemes volna újra elővenni, megújítani. A terv, amelyet szeretnénk megvalósítani, hogy azon fiatalokat is mozgósítsuk és a közösségi életbe bevonjuk, akik jelenleg az oktatási intézményeken kívül semmilyen közösséghez nem tartoznak, tudatába annak, hogy az informatikai eszközök használatának milyen káros következményei lettek a társas kapcsolatainkra.

**Média és kommunikáció**

Amíg köztünk él az a generáció, akik nem az okostelefonok és az internet világába születtek bele, addig szükség van a televíziók képernyőin látható műsorokra. Ahogyan a papír alapú újságra is. A 2025-ös évben folytatjuk a Cikádor újság szerkesztését, kiadását és terjesztését. A szokásoknak megfelelően évi 11 szám kerül a postaládákba. A nyomdai munkálatok ára, ahogyan minden másnak is, emelkedett, de igyekszünk hirdetési felületeket is biztosítani a hasábokon, amelyek enyhíthetnek a költségeken. A Cikádor újság havonta (oldalszántól függően) 400-500 ezer forint költséggel jár, amelyben már a lapterjesztés ára is benne van.

A televíziós megjelenés biztosítására tovább folytatjuk a munkát, amit 2024. szeptemberében újra megkezdtünk a Tolnatáj Televízióval. Heti rendszerességgel fog továbbra is megjelenni a Cikádor magazinműsor, valamint a hírekben és kerekasztal-beszélgetések keretében juthatnak információhoz a nézők. Továbbra is biztosítjuk a közösségi oldalainkon az élő közvetítést a testületi ülésekről. A MecsekRTV Kft-vel megkötendő megállapodásban az előzetes árajánlatban havi 800.000.-+áfa/hó szerepel.

A Rádió Antrittal is együtt kívánunk dolgozni, amely éves szinten 510.000.-+áfát jelenthet majd.

A médiamegjelenések közt nem elhanyagolható a város weboldala és a város által üzemeltetett facebook oldalak működésének jelentősége. A [www.bataszek.hu](http://www.bataszek.hu) városi honlap elavult, tárhelye megtelt, aminek bővítésére már nincs lehetőség. Feladatként meg kell fogalmazni egy új, modernebb és akadálymentes weboldal létrehozását és működtetését. Bízunk benne, hogy ez 2025-ben meg tud valósulni. Anyagi forrás ehhez a Bátaszékért Marketing NKft. költségvetésében nincs, de amennyiben a város jóváhagyja a honlap megújítását, úgy a tartalmi rész feltöltésében és üzemeltetésében folyamatosan jelen tud lenni a BMNKft.

**Bátaszéki Tájház**

A tájház rendezvényei, az oktatás, valamint a közösségek és a településre látogatók számára nyújtott szolgáltatásai a helyi hagyományos tudás, a szellemi örökség megismerését, megőrzését és élővé tételét, a helyi, a nemzetiségi és a nemzeti identitás erősítését szolgálják.

A Bátaszéki Tájházunk egyedülálló gyűjteménnyel rendelkezik, amely olyan turisztikai célpont is egyben, ami a városunkról alkotott képet egyértelműen formálja. Aki érdeklődik a múltunk iránt, azoknak olyan színtere kell, hogy legyen a tájház, amelyből véleményt tud formálni a tárlatvezetés segítségével város múltjáról, a jelenről és a jövőről is egyben. Rendkívül fontosnak tartom a hozzánk érkezők pontos, sokszínű, tudásalapú tájékoztatását. Tapasztal, hogy egyértelműen ebből születik meg a vendégeinkben a településünkről alkotott vélemény.

A tájház mindamellett, hogy egy ismeretterjesztő létesítmény, közösségi színtér is. Ennek megfelelően mindenki számára nyitott kell, hogy legyen. Akár oktatás, akár tájékoztatás, akár kikapcsolódás céljából is, és nemcsak a turisták, hanem a helyiek számára is befogadó intézménynek kell lennie.

A 2025-ös évben a fentebb említett ok miatt kisegítő feladatot is el fog látni a tájház közösségi tere, amely így több bevételt hoz, reményeink szerint. A közösségi tér bérbeadása különböző civil szerveződéseknek, talán generálja a több látogatószámot is, amely szintén bevételt hozhat. Meg kell jegyezni, hogy a tájház működtetése, fenntartása kiadásokkal jár, amelyeket sajnos még nullás mérlegre sem lehet kigazdálkodni, de a létesítménynek nem is ez az elsődleges feladata, hanem az ismeretterjesztés, a kultúra és a hagyományok őrzése, gondozása, ápolása. A belépőjegyek árát szintén meg kellene vizsgálni, hiszen évek óta ez sem változott. Amennyiben sikerül emelni, úgy természetesen az év végi elszámolásnál is kedvezőbb számokat láthatunk majd.

**Turisztikai Információs Pont**

A Turisztikai Információs Pont része volt annak a koncepciónak, amely túl azon, hogy a városunkba érkező turisták tájékozódási pontja, átformálta és kialakította a település marketing és turisztikai elképzeléseit. Napjainkban azoknak az attrakcióknak, amelyek a városunkat jellemzi, a TIP jelenti a megjelenési felületét. Gondolok itt a városunkban megrendezésre kerülő események egyfajta hírcsatornájától kezdve a helyi termelők megmutatkozási pontjára, vagy a turisztikai látványosságainkról adott tájékoztatói feladatokra.

A TIP működése pénzügyi szempontból nem releváns, azonban turisztikai szempontból mindenképpen fontos elem. Az utóbbi időben sajnos kevés innovatív ötlet született arra vonatkozóan, hogy hogyan lehetne a működését hatékonyabban végezni, ezért a jövőben erre szeretnék nagyobb hangsúlyt fektetni. Már elkészült az a felhívás, amely reményeink szerint újabb bizományos árusok bevonást eredményezi majd. Ennek hatására pedig - többek közt - szélesebb vásárlói körre számítunk. A kreatív munkatárs egyik kardinális feladata 2025-ben, hogy egy olyan kiadványt készítsen, amely népszerűsíti a helyi nevezetességeinket, turisztikai szempontból fontos információkat, mint látnivaló, szálláshelyek, éttermek.

A TIP-nek a helyi termelők termékeinek a népszerűsítése mellett a bátaszéki kötődésű és pl. helytörténettel foglalkozó vagy tudományos, szakmai tevékenységet folytatókat is támogatnia kell oly módon pl., hogy a megjelent kiadványokat akár segítséget nyújtani szerkesztői, nyomdai feladatokban vagy a kész produktumot árusítja. Ezek olyan feladatok, amelyek helyi értékmegőrzést, azok népszerűsítését támogatja és így közvetve a város jó hírét öregbíti.

**Összegzés**

A már elfogadott rendezvényprogramunk, a terveink és fejlesztései céljaink, valamint egyéb feladataink ellátásához 2025-ben 115.237.000 bevétellel és ugyanennyi kiadással számol a Bátaszékért Marketing Nonprofit Kft. üzleti terve. A részletes adatok a mellékelt táblázatokból olvashatók ki.

Kérjük a Tisztelt Képviselő-testületet a Bátaszékért Marketing Nonprofit Kft. 2025-ös üzleti tervét a fentiek figyelembevételével elfogadni szíveskedjen!

1. **H a t á r o z a t i j a v a s l a t :**

**Bátaszékért Marketing Nkft. 2025. évi üzleti tervének elfogadására**

Bátaszék Város Önkormányzata Képviselő-testülete tulajdonosi jogkörében eljárva, a Bátaszékért Marketing Nkft. 2024. évre vonatkozó – a határozat mellékletét képező - üzleti tervét

**115.237.000,-** **Ft bevétellel,**

**115.237.000,- Ft kiadással**

elfogadja.

*Határidő*: 2024. december 20.

*Felelős:* Dr. Firle-Paksi Anna aljegyző

(a határozat megküldéséért)

*Határozatról értesül*: Bátaszékért Marketing Nkft.

Bátaszéki KÖH Pénzügyi Iroda

irattár

A Bátaszékért Marketing Nonprofit Kft. (a továbbiakban: Nkft.) 2025. évi üzleti tervének összeállításával párhuzamosan felülvizsgálatra kerültek a Nkft. és az Önkormányzat között megkötött szerződések. Amennyiben a képviselő-testület elfogadja a Nkft. 2025. évi üzleti tervét, javasoljuk az előterjesztés mellékletét képező 2025. január 1. napjától hatályos szerződés tervezetek – közművelődési megállapodás módosítása és a 2025. évi vállalkozási szerződés – elfogadását.

1. **H a t á r o z a t i j a v a s l a t :**

**a Bátaszékért Marketing Nkft.-vel kötendő szerződések, megállapodás módosítás jóváhagyására**

Bátaszék Város Önkormányzata Képviselő-testülete

1. a Bátaszékért Marketing Nkft.-vel kötött Közművelődési Megállapodás III. módosítását – a határozat melléklete szerinti tartalommal – jóváhagyja;
2. a Bátaszékért Marketing Nkft.-vel kötendő vállalkozási szerződést – a határozat melléklete szerinti tartalommal – jóváhagyja;
3. 2025. évre, a PR kommunikációs és marketing feladatok ellátására vonatkozó vállalkozási szerződést – a határozat melléklete szerinti tartalommal – jóváhagyja;
4. felhatalmazza a város polgármesterét a megállapodás módosítás és a szerződések aláírására.

*Határidő:* 2024. december 20.

*Felelős:* Dr. Bozsolik Róbert polgármester

(megállapodás, szerződés aláírásáért)

*Határozatról értesül:*  Nkft. ügyvezetője

Bátaszéki KÖH Pénzügyi Iroda

irattár

2024. november 27. napján tárgyalta a testület a Bátaszékért Marketing Nkft. 1-9 havi gazdálkodásának helyzetét, ahol üzleti terv módosításról is döntött. A beterjesztett határozati javaslat szerint a Nkft. 2024. évi módosított üzleti tervét 106.746.000 Ft bevétellel és kiadással fogadta el. Ezen határozati javaslatban elírás történt, a testület által elfogadott főösszegek az üzleti terv eredeti főösszegei.

Kérjük a Tisztelt Képviselő-testületet, hogy az alábbi határozati javaslat elfogadásával javítsa ki a korábbi határozatban történt elírást. Az érintett pénzügyi táblák megtalálhatóak a 2024. november 27-ei testületi ülés napirendjei között, a 201. számú előterjesztésnél.

1. **H a t á r o z a t i j a v a s l a t :**

**Bátaszékért Marketing Nkft. 2024. évi módosított üzleti tervének elfogadásáról szóló 299/2024.(XI.27.) önkormányzati határozat kijavításáról**

Bátaszék Város Önkormányzata Képviselő-testülete Bátaszékért Marketing Nkft. 2024. évi módosított üzleti tervének elfogadásáról szóló 299/2024.(XI.27.) önkormányzati határozatát az alábbiak szerint kijavítja:

Az önk.-i határozat

***„ 106.746.000 Ft bevétellel,***

***106.746.000 Ft kiadással”*** szövegrész helyébe

**„105.509.480 Ft bevétellel,**

**105.509.480 Ft kiadással”** szövegrész kerül.

*Határidő*: 2024. december 12.

*Felelős:* dr. Firle-Paksi Anna aljegyző

(a határozat megküldéséért)

*Határozatról értesül*: Bátaszékért Marketing Nkft.

Bátaszéki KÖH Pénzügyi Iroda

irattár